text: Motorvej spærres otte timer i nat - lastbil røg i dammen
  08 januar 2019 kl. 19.59
  Fra klokken 21 tirsdag aften og frem mod klokken 05 onsdag morgen vil motorvej E45 være spærret i nordgående retning mellem Haderslev N. og Christiansfeld.
  Ved middagstid havnede en lastbil i en dam nær motorvejen, da den kom ud af kurs efter en påkørsel af en anden lastbil, der holdt i nødsporet efter en punktering.
  Selvom det så dramatisk ud, skete der alene materiel skade. Den løbske lastbil havnede på siden i dammen.
  Mads Leervad Dammark, vagtchef, Syd- og Sønderjyllands Politi: "Jeg tror ikke en gang, at chaufføren på lastvognen, der røg i dammen, fik våde sokker."
  - Ingen mennesker kom til skade. Jeg tror ikke en gang, at chaufføren på lastvognen, der røg i dammen, fik våde sokker, siger vagtchef Mads Leervad Dammark, Syd- og Sønderjyllands Politi, til TV SYD.
  For at undgå kø og trafikale problemer på motorvejen beslutttede politiet, at bjærgningen skal ske i aften og nattens løb, hvor trafikken uden problemer kan ledes ad hovedvejen.
  Det er kun i nordgående retning, at motorvejen er lukket.
  Se mere på localeyes.dk
  